Jaguares sal hul ware kleure wys teen Boland | Netwerk24
Jaguares sal hul ware kleure wys teen Boland
Deur Sportredaksie 12 Julie 2019 18:30
Die vleuel Tomas Cubilla is een van die Jaguares-vyftiental se gevaarlikste agterspelers. Hier probeer Cubilla vir Doug Fraser (23) van Kanada ontwyk in ’n wedstryd vroeër tussen ’n Argentynse-vyftiental en Kanada.Foto: Getty Images
Is die Jaguares-vyftiental regtig die driedrukmasjien waarna hy verlede week gelyk het, of sal die Argentyne hulle Saterdag teen die Boland-Kavaliers vasloop?
Dié Suid-Amerikaners het die Griffons verlede week in hul eerste wedstryd in die Curriebeker-reeks se Eerste Liga met 50-43 in ’n opwindende stryd verslaan.
Saterdag speel hulle op die Fanie du Toit-veld in Potchefstroom teen die Kavaliers.
Die Bolanders was verlede week ook aan die wenkant toe hulle Grens met 31-20 geklop het.
Daardie oorwinning oor die Bulldogs was nie die Kavaliers se blinkste oomblik nie.
Hulle het vroeër in die SuperSport-uitdaagreeks veel beter vertoon.
Toe het hulle die halfeindronde gehaal, waar hulle deur die Pumas, uiteindelik ’n verslane finalis in die reeks, uitgeskakel is.
So, die Kavaliers kan dalk ’n beter toets vir die Argentyne wees as wat die Griffons was.
Die Kavaliers kan dalk ’n beter toets vir die Argentyne wees as wat die Griffons was.
Daar word Saterdag nog twee ander wedstryde in die Eerste Liga beslis.
In Port Elizabeth sal die Oostelike Provinsie-Olifante teen die Griffons op die wenpad probeer kom ná hul naelskraapse nederlaag van 12-15 verlede week teen die Luiperds.
Geoordeel aan die Griffons se hardlooprugby teen die Jaguares sal die Olifante ook maar hul keer moet ken.
In Oos-Londen kom Grens se Bulldogs op die Polisie-klub se veld teen die Valke te staan.
Die Valke is die gunsteling om dié kragmeting te wen.
* Die SWD-Arende speel al Vrydagaand op hul tuisveld in George teen die Luiperds.
Vrydag: SWD-Arende t. Luiperds om 19:00 op Outeniquapark in George (Skeidsregter: Cwengile Jadezweni). Saterdag: Grens-Bulldogs t. Valke om 13:30 op Polisie se veld in Oos-Londen (Skeidsregter: Pablo Deluca); Jaguares-vyftiental t. Boland-Kavaliers om 14:00 op die Fanie du Toit-veld in Potchefstroom (Skeidsregter: Divan Uys); OP-Olifante t. Griffons om 15:00 in die Wlfson-stadion in Port Elizabeth (Skeidsregter: Paul Mente).
Meer oor: Suid-Afrika | Kavaliers | Eersteliga | Curriebeker | Jaguares | Rugby
SA rugby gee Argentyne nog ’n hupstoot
Jaguares se byt te erg